erhwenkuo/poetry-chinese-zhtw huggingface dataset:
滿江紅
作者：郭應祥（宋）

節物匆匆，又還見、濃春入眼。那更是、曉風初扇，宿雲都卷。蝶舞已便花蕊亂，燕歸仍愜香泥暖。又何須、女手學春工，並刀翦。歡樂事，郊坰遍。遊賞處，輪蹄遠。聽誰家弦管，日開華宴。有客摛毫多麗句，慚予拆襪無長線。問新來、詩酒頓然疏，怎消遣。
滿江紅
作者：郭應祥（宋）

五十頭顱，早已覺、飛騰景暮。愁眼看、蜂黃蝶粉，草煙花露。莫做陽臺雲雨夢，休懷渭北春天樹。悵城闉、多少踏青人，紅塵路。懷古恨，憑書訴。傾國貌，障羞妒。記山陰陳跡，群賢星聚。對景裁詩真漫與，看花不飲成虛負。問落紅、千點總隨流，歸何處。
滿江紅
作者：郭應祥（宋）

七帙華年，這強健、人誰得似。還又見、設弧令旦，秋風生桂。教子已成森砌玉，弄孫仍得追風驥。更後堂、深處著嬋娟，笙歌沸。香靉篆，杯浮蟻。歡意洽，酡顏醉。有靜中日月，閒中天地。不必親扶靈壽杖，何須遠挹浮丘袂。看蟠桃、著子又開花，三千歲。
念奴嬌
作者：郭應祥（宋）

瓊苞玉屑，問天公、底事亂拋輕墜。城郭山川都一樣，那得個般清氣。謝女才情，如何只道，柳絮因風起。比梅差可，但無綠萼紅蕊。坐上十客雄豪，頹然一老，草具相邀至。驅盡寒威憑酒力，買笑千金須費。誰辦佳詞，洛陽年少，筆下生新意。待添幾盞，共君今夕同醉。
虞美人
作者：郭應祥（宋）

二年瀏水司徵榷。小卻平戎略。征衫指日去朝京。恰恰一江新淥、可揚舲。詩工畫妙俱臻極。到處留真跡。一尊莫惜暫停橈。不待離歌唱徹、已魂銷。
虞美人
作者：郭應祥（宋）

梅桃末利東籬菊。著個瓶兒簇。尋常四物不同時。恰似西施二趙、太真妃。從來李郭多投分。伯仲俱清俊。蒼顏獨我已成翁。尚許掀髯一笑、對西風。
虞美人
作者：郭應祥（宋）

周郎素蘊平戎略。聊此司徵榷。他人兩載已辭難。君獨三年、只作一朝看。紫萸黃菊重陽後。木落秋容瘦。休斟別酒慘離裾。戚畹如今、個個有新除。
虞美人
作者：郭應祥（宋）

天公有意留君住。故作纖纖雨。閉門覓句自持觴。並舍官梅、時有過來香。沈郎詩骨元來瘦。更挹湘江秀。不須罵雨與嘲風。收拾個般、都入錦囊中。
醉落魄・一斛珠
作者：郭應祥（宋）

瓊樓玉宇。分明不受人間暑。尋常豈是無三五。惟有今宵，皓彩皆同普。素娥閱盡今和古。何妨小駐聽吾語。當年弄影婆娑舞。妙曲雖傳，畢竟人何許。
採桑子
作者：郭應祥（宋）

中秋過了還逢社，壽我親闈。百里熙熙。盡道平反賴母慈。瀏川水闊吾山峻，福祿如斯。祿鬢青眉。子又生孫孫又兒。
採桑子
作者：郭應祥（宋）

餞筵綠繞紅圍處，只這孩兒。兩淚垂垂。不忍叫人遽別離。別離不作多時計，千日為期。卻恐歸時。人道尋春已較遲。
朝中措
作者：郭應祥（宋）

海棠零落瑒花繁。春意已將闌。予告恰當寒食，邀賓同賞芳園。湄湘臺畔，杯盤楚楚，歌舞喧喧。預約牡丹開後，更須重倒清尊。
卜算子
作者：郭應祥（宋）

春事到清明，過了三之二。穠李夭桃委路塵，太半成泥滓。只有海棠花，恰似楊妃醉。折向銅壺把燭看，且莫教渠睡。
卜算子
作者：郭應祥（宋）

誰把洛陽花，翦送河陽縣。魏紫姚黃此地無，隨分紅深淺。小插向銅瓶，一段真堪羨。十二人簪十二枝，面面交相看。
減字木蘭花
作者：郭應祥（宋）

仲春是七。門左垂弧當此日。點檢春光。百草千葩已鬥芳。折花持酒。彩袖殷勤來祝壽。明歲而今。穩向南宮待捷音。
減字木蘭花
作者：郭應祥（宋）

偶然相聚。最是人間堪樂處。散步尋春。來作琴堂不速賓。緩歌一曲。野鶩紛紛都退縮。不用多杯。準擬花時日日來。
減字木蘭花
作者：郭應祥（宋）

棲鸞高士。文采風流誰得似。年德雖高。對酒當歌氣尚豪。明眸皓齒。一朵紅蓮初出水。膝上安排。愛惜須教不離懷。
減字木蘭花
作者：郭應祥（宋）

遇如不遇。最是暫來還復去。歸到鄉關。欲再來時卻恐難。丁寧去後。倩雁傳書須訪舊。萬斛羈愁。逐水那容許大舟。
柳梢青
作者：郭應祥（宋）

春事匆匆。花慵柳困，雨橫風狂。寄語詩人，須燒銀燭，與照紅妝。休言桃李河陽。但過眼、難尋色香。只有今宵，更無明日，且緩飛觴。
柳梢青
作者：郭應祥（宋）

遁齋居士。今年今日，又添一歲。鬢雪心灰，十分老懶，十分憔悴。休言富貴長年，那個是、生涯活計。茗飲一甌，紋楸一局，沈煙一穗。
柳梢青
作者：郭應祥（宋）

薄晚才晴。相邀移席，待月中庭。環坐斯須，屋山高處，忽吐微明。雲收雨止風停。人世有、瓊樓玉京。一任星移，從教斗轉，且緩飛觥。
柳梢青
作者：郭應祥（宋）

合浦名邦。風流太守，紫綬金章。暫駐旌麾，來臨祖席，一片瀟湘。且須緩舉離觴。細看取、眉間點黃。未到還珠，已聞賜璽，歸近清光。
柳梢青
作者：郭應祥（宋）

兩令邀賓。城南佳處，餞臘迎春。步入梅林，紛然縞袂，間似紅英。遙岑寸碧增明。更酬唱、無慚昔人。一笑相歡，且斟佳醑，休羨蓴羹。
生查子
作者：郭應祥（宋）

尊前主與賓，欠一還成九。休唱木犀詞，預飲黃花酒。開懷今夕同，分手明朝又。不管歲年催，且把馨香嗅。
生查子
作者：郭應祥（宋）

銀燭印紅衫，薄暮新梳洗。一笑奉賓歡，未解東君意。迴廊月轉初，憶趁良宵會。喜事在明年，劇飲拼先醉。
點絳唇
作者：郭應祥（宋）

九十韶光，閒忙晴雨常相半。賞春有願。乘興寧論晚。縱飲筠溪，日午花陰轉。杯行緩。量慳嫌淺。須索斟教滿。
點絳唇
作者：郭應祥（宋）

小隊郊坰，耄倪爭看銅章史。來宣德意。勸相遵彝制。夜雨連明，百穀應滋遂。真奇事。開禧元二。總是豐登歲。
點絳唇
作者：郭應祥（宋）

五馬歸來，後車載得如花女。緩歌金縷。新樣京華舞。主悅賓歡，一醉祛袢暑。停簫鼓。且須聽取。三朵花能語。
點絳唇
作者：郭應祥（宋）

甲第初成，持杯酌酒來相慶。棣華輝映。相對開三徑。小巧規模，百事都相稱。年方盛。從容嘯詠。不礙青雲興。
江城子
作者：郭應祥（宋）

開尊擬對菊花黃。舞伊涼。摻漁陽。更有風流，妓女勝徐娘。只道難逢開口笑，爭馳逐，利名場。玉山藍水兩茫茫。採幽香。泛清觴。橙橘堆盤，猶恨未經霜。底事□□堪喜處，豐年最，冠江鄉。
臨江仙
作者：郭應祥（宋）

憶我歸舟初系岸，君家盛事先知。後房深處第三姬。熊羆符吉兆，鷲鷟產佳兒。袞袞慶源真未艾，謝蘭還茁新枝。嬌嬰想見白和眉。他年賢子弟，今日小機宜。
臨江仙
作者：郭應祥（宋）

老子開年年五十，依前恁地痴頑。昨非今是有無間。惟慚新赤紱，不稱舊蒼顏。休羨長年並極富，休貪寶帶腰環。人生難得是清閒。急須拋縣印，歸去隱家山。
霜天曉角
作者：郭應祥（宋）

琉璃十碗。獸炭紅爐暖。花下兩枝銀燭，和氣洽、歡聲滿。從他吹急管。杯行須款款。盡做更移漏轉，也猶勝、春宵短。
踏莎行
作者：郭應祥（宋）

鶚離風塵，燕辭門戶。翩然舉翮輕飛去。當初自恨探春遲，而今豈解留春住。花不重開，萍難再聚。垂楊只管牽離緒。直饒雲雨夢陽臺。夢迴依舊無尋處。
踏莎行
作者：郭應祥（宋）

驟暖忽寒，送春迎夏。金沙過了酴醿謝。漏聲款款日偏長，奇峰歷歷雲如畫。幸有杯觴，堪同保社。棋如飛雹睛空下。六人酬唱已成編，他年遂水留佳話。
踏莎行
作者：郭應祥（宋）

露溼冠巾，風生襟袖。月華耿耿明好晝。主人情意十分濃，阮咸橫膝清音奏。漸永更籌，新涼氣候。穿針乞巧看看又。卻憐相聚日無多，偷閒且可陪觴豆。
踏莎行
作者：郭應祥（宋）

明月清風，綠尊紅袖。厭厭夜飲勝如晝。雖然文字有餘歡，也須閒把笙歌奏。十雨如期，三秋屆候。去年豐稔今年又。東阡西陌稼如雲，笑他齊量區兼豆。
踏莎行
作者：郭應祥（宋）

一撮精神，百般體態。蘭心蕙性誰能賽。霎時不見早思量，許多日子如何捱。我已安排，你須寧耐。看看重了鴛鴦債。此生永願不分飛，傍人一任胡瞋怪。
踏莎行
作者：郭應祥（宋）

自昔中元，多生上相。麒麟今又來天上。雲衢雖未掇勳名，月評先已騰聲望。寶鼎濃燻，金翹絕唱。真珠百斛傾家釀。斯辰聊用祝龜齡，他年端合扶鳩杖。
踏莎行
作者：郭應祥（宋）

春已經旬，歷方換歲。六花依舊來呈瑞。細思殘臘與新年，一般清絕元非二。宿麥連雲，遺蝗入地。坡仙有句誰能繼。元宵此去日無多，會看霽色生和氣。
南歌子
作者：郭應祥（宋）

生世逢端午，齊頭五十番。一番須作一般看。又聽競船蕭鼓、沸江干。不用絲纏臂，休將艾插門。及時蒲黍漫登盤。只恐歲華催促、鬢毛斑。
南歌子
作者：郭應祥（宋）

心下懸懸地，儂家好好兒。相憐相惜許多時。豈料一朝輕拆、便輕離。要見無由見，教歸不肯歸。數珠懶把鏡慵窺。只有新添鬢雪、減腰圍。
好事近
作者：郭應祥（宋）

春事日相催，紅盡淺桃深杏。可惜窺園無暇，任綠苔封徑。憑誰說與雨和風，休要太狂橫。等待禁菸予告，要選幽尋勝。
卜算子
作者：郭應祥（宋）

午夜一聲雷，急雨如飛雹。枝上殘紅半點無，密葉都成幄。苦恨薄書塵，剛把閒身縛。卻意湄湘春暮時，處處堪行樂。
卜算子
作者：郭應祥（宋）

城上著裴亭，亭下臨湘水。潑黛揉藍畫不成，暝色仍含紫。忙裡不知春，卻問今餘幾。相與偷將半日閒，共把塵襟洗。
更漏子
作者：郭應祥（宋）

月蟠根，天雨粟。宜貯阿嬌金屋。心欲醉，眼偏明。無窮佳思生。焰銀紅，紛寶斝。倒著接䍦花下。人已散，夢初回。渴心猶望梅。
謁金門
作者：郭應祥（宋）

香篆嫋。瓶裡梅英猶小。鴛瓦霜華睛欲曉。今年生日好。鬢綠顏朱不老。女嫁兒婚將了。四世團欒同一笑。人間如此少。
鷓鴣天
作者：郭應祥（宋）

屈指新年五十三。未嫌垂領雪毿毿。設弧屆旦人交賀，題座無功我自慚。榮莫羨，富休貪。壽齡也不慕彭聃。只思了卻痴兒事，一榻香凝曉夢酣。
秦樓月・憶秦娥
作者：郭應祥（宋）

三月一。題輿恰屆垂弧日。垂弧日。武安門外，歡聲揚溢。雙瞳炯炯頭如漆。天公付與長生質。長生質。雲霄穩坐，持荷簪筆。
卜算子
作者：郭應祥（宋）

綠燭間紅花，絕豔交相照。不分花時雨又風，折取供吟笑。擬把插烏巾，卻恨非年少。點筆舒箋領略渠，座客詞俱妙。
臨江仙
作者：郭應祥（宋）

姑射仙人肌雪瑩，笑他紅紫紛紛。從教藏白後庭深。虯枝才破蕾，鼻觀已遙聞。花正繁時春又暮，年華荏苒催人。惜花心事與誰論。長哦清絕句，目斷古南雲。
浣溪沙
作者：李壁（宋）

只記梅花破臘前。惱人春色又薰然。山頭井似陸公泉。上客長謠追楚些，嬌娃短舞看胡旋。崇桃積李自年年。
朝中措
作者：李壁（宋）

東風歌吹髮重闉。飛旆入山新。小雨不妨酥潤，江頭一併霜晴。年年心似，輸他釵燕，蟠帶迎春。怎得尊前避酒，史君精鑑如神。
小重山
作者：李壁（宋）

燕雀風輕二月天。一枝何處是家園。有花不惜是誰憐。生嫌怕，不為老人妍。眉黛擁連娟。高情時載酒、雁湖邊。略無雕飾自天然。新詩好，品第入朱弦。
滿江紅
作者：李壁（宋）

簾卷東風，□林外、鳥啼姑惡。政迤邐、花梢紅綻，柳梢黃著。散策丘園容懶□，折衝樽俎須雄略。但有書盈屋酒盈缸，還堪樂。嗟每被，浮雲縛。黃梁夢，新來覺。悄祗愁湖海，故交遼邈。一紙素書來問我，數峰蒼玉何如昨。更幾時、夜雨落簷花，同春酌。
南歌子
作者：李壁（宋）

紫綬新符竹，葉赬老兄弟。西風吹棹過湖亭。楊柳夫渠相伴、也多情。況是瀛洲侶，來同酒盞傾。白漚渾不避雙旌。一種風流人似、玉壺清。
好事近
作者：李壁（宋）

莫惜一樽留，共醉錦屏山色。多少飛花悠揚，送徵輪南陌。曲湖歸去未多時，還捧詔黃溼。生怕別來悽斷，看滿園行跡。
江神子・江城子
作者：李壁（宋）

露荷香泛小池臺。水雲堆。好風催。寶扇胡床，無事且徘徊。簾外海榴裙一色，判共酹、兩三杯。此懷能得幾番開。玉山頹。不須推。回首慈恩，前夢老堪咍。好是上林多少樹，應早晚、待公來。
採蓮實催・採蓮令
作者：史浩（宋）

露華霞液，雲槳椒醑，姿玉斝金罍。交酬成雅會。拚沈醉。中山千日，未為長久，今此陶陶一飲，動經萬祀。陳果蓏，皆是奇異。似瓜如鬥盡備。三千歲。一熟珍味。飣坐中，瑩似玉、爽口流涎，三偷不枉，西真指議。
採蓮袞・採蓮令
作者：史浩（宋）

有珍饌，時時饋。滑甘豐膩。紫芝熒煌，嫩菊秀媚。貯瑪瑙琥珀精器。延年益壽莫擬。人間烹飪徒費。休說龍肝鳳髓。動妙樂、仙音鼎沸。玉簫清，瑤瑟美。龍笛脆。雜還飛鸞，花裀上、趁拍紅牙，餘韻悠揚，竟海變桑田未止。
採蓮歇拍・採蓮令
作者：史浩（宋）

其間有洞天侶，思游塵世。珠葆搖曳。華表真人，清江使者，相從密議。此老遨嬉。我輩應須隨侍。正舉步、忽思同類。十八公、方聳壑，宜邀致。夙駕星言，人爭圖繪。朅來鄞山甬水。因此崇成，四明裡第。
採蓮煞袞・採蓮令
作者：史浩（宋）

吾皇喜。光寵無貳。玉帶金魚榮貴。或者疑之。豈識聖明，曾主斯鄉，嘗相與盡繾綣，膠漆何可相離。今日風雲合契。此實天意。吾皇聖壽無極，享晏粲千載相逢，我翁亦昌熾。永作昇平上瑞。
採蓮舞
作者：史浩（宋）

練光浮，煙斂澄波渺。燕脂溼、靚妝初了。綠雲傘上露滾滾，的皪真珠小。籠嬌媚、輕盈佇眺。無言不見仙娥，凝望蓬島。玉闕蔥蔥，鎮鎖佳麗春難老。銀潢急、星槎飛到。暫離金砌，為愛此、極目香紅繞。倚蘭棹。清歌縹緲。隔花初見，楚楚風流年少。
採蓮舞
作者：史浩（宋）

蕊沼清冷涓滴水。迢迢煙浪三千里。微孕青房包繡綺。薰風裡。幽芳洗盡閒桃李。羽氅飄蕭塵外侶。相呼短棹輕偎倚。一片清歌天際起。聲尤美。雙雙驚起鴛鴦睡。
採蓮舞
作者：史浩（宋）

翠蓋參差森玉柄。迎風浥露香無定。不著塵沙真體淨。蘆花徑。酒侵酥臉霞相映。棹撥木蘭煙水暝。月華如練秋空靜。一曲悠揚沙鷺聽。牽清興。香紅已滿蒹葭艇。
採蓮舞
作者：史浩（宋）

草軟沙平風掠岸。青蓑一釣煙江畔。荷葉為裀花作幔。知誰伴。醇醪只把鱸魚換。盤縷銀絲杯自暖。篷窗醉著無人喚。逗得醒來橫脆管。清歌緩。綵鸞飛去紅雲亂。
採蓮舞
作者：史浩（宋）

太華峰頭冰玉沼。開花十丈幹雲杪。風散天香聞四表。知多少。亭亭碧葉何曾老。試問霏煙登鳥道。丹崖步步祥光繞。折得一枝歸月嶠。蓬萊島。霞裾侍女爭言好。
採蓮舞
作者：史浩（宋）

珠露漙漙清玉宇。霞標綽約消煩暑。時馭清風之帝所。尋舊侶。三千仙仗臨煙渚。舴艋飄搖來複去。漁翁問我居何處。笑把紅蕖呼鶴馭。回頭語。壺中自有朝天路。
採蓮舞
作者：史浩（宋）

彤霞出水弄幽姿。娉婷玉面相宜。棹歌先得一枝枝。波上畫鯨飛。向此畫堂高會，幽馥散、堪引瑤卮。幸然逢此太平時。不醉可無歸。
採蓮舞
作者：史浩（宋）

蕊宮閬苑。聽鈞天帝樂，知他幾遍。爭似人間，一曲採蓮新傳。柳腰輕，鶯舌囀。逍遙煙浪誰羈絆。無奈天階，早已催班轉。卻駕綵鸞，芙蓉斜盼。願年年，陪此宴。
太清舞
作者：史浩（宋）

武陵自古神仙府。有漁人迷路。洞戶迸寒泉，泛桃花容與。尋花逶邐見靈光，舍扁舟、飄然入去。注目渺紅霞，有人家無數。
太清舞
作者：史浩（宋）

須臾卻有人相顧。把餚槳來聚。禮數既雍容，更衣冠淳古。漁人方問此何鄉，眾顰眉、皆能深訴。元是避嬴秦，共攜家來住。
太清舞
作者：史浩（宋）

當時脫得長城苦。但熙熙朝暮。上帝錫長生，任跳丸烏兔。種桃千萬已成陰，望家鄉、杳然何處。從此與凡人，隔雲霄煙雨。
太清舞
作者：史浩（宋）

漁舟之子來何所。盡相猜相語。夜宿玉堂空，見火輪飛舞。凡心有慮尚依然，復歸指、維舟沙浦。回首已茫茫，嘆愚迷不悟。
太清舞
作者：史浩（宋）

我今來訪煙霞侶。沸華堂簫鼓。疑是奏鈞天，宴瑤池金母。卻將桃種散階除，俾華實、須看三度。方記古人言，信有緣相遇。
太清舞
作者：史浩（宋）

雲軿羽幰仙風舉。指丹霄煙霧。行作玉京朝，趁兩班鵷鷺。玲瓏環佩擁霓裳，卻自有、簫韶隨步。含笑囑芳筵，後會須來赴。
太清舞
作者：史浩（宋）

游塵世、到仙鄉。喜君王。躋治虞唐。文德格遐荒。四裔盡來王。干戈偃息歲豐穰。三萬裡農桑。歸去告穹蒼。錫聖壽無疆。
柘枝舞
作者：史浩（宋）

□人奉聖□□朝□□□□主□□□□□留伊。得荷雲戲、幸遇文明，堯階上、太平時。□□□□何不罷歲□徵舞柘枝。
柘枝舞
作者：史浩（宋）

我是柘枝嬌女。□□多風措。□□□、□住深□，妙學得柘枝舞。□□頭戴鳳冠，□□□纖腰束素。□□遍體錦衣裝，來獻呈歌舞。
柘枝舞
作者：史浩（宋）

回頭卻望塵寰去。喧畫堂簫鼓。整雲鬟、搖曳青綃，愛一曲柘枝舞。好趁華封盛祝笑，共指南山煙霧。蟠桃仙酒醉昇平，望鳳樓歸路。
花舞
作者：史浩（宋）

貴客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

嘉客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

素客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

幽客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

野客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

雅客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

淨客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

仙客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

壽客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

清客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

近客之名從此有。多謝風流，飛馭陪尊酒。持此一卮同勸後。願花長在人長壽。
花舞
作者：史浩（宋）

算仙家，真巧數，能使眾芳長繡組。羽軿芝葆，曾到世間，誰共凡花為伍。桃李漫誇豔陽，百卉又無香可取。歲歲年年長是春，何用芳菲分四序。
花舞
作者：史浩（宋）

對芳辰，成良聚，珠服龍妝環宴俎。我御清風，來此縱觀，還須折枝歸去。歸去蕊珠繞頭，一一是東君為主。隱隱青冥怯路遙，且向臺中尋伴侶。
花舞
作者：史浩（宋）

嘆塵寰，烏兔走，花謝花開能幾許。十分春色，一半遣愁，那堪飄零風雨。爭似此花自然，悄不待、根生下土。花既無凋春又長，好帶花枝傾壽醑。
花舞
作者：史浩（宋）

是非場，名利海，得喪炎涼徒自苦。至樂陶陶，唯有醉鄉，誰向此間知趣。花下一杯一杯，且莫把、光陰虛度。八極神遊長壽仙，蜾蠃螟蠕休更覷。
劍舞
作者：史浩（宋）

熒熒巨闕。左右凝霜雪。且向玉階掀舞，終當有、用時節。唱徹。人盡說。寶此制無折。內使奸雄落膽，外須遣、豺狼滅。
漁夫舞
作者：史浩（宋）

細雨斜風都不管。柔藍軟綠煙堤畔。鷗鷺忘機為主伴。無羈絆。等閒莫許金章換。
漁夫舞
作者：史浩（宋）

好景儂家披得去。前村雪屋雲深處。一棹清歌歸晚浦。真佳趣。知誰畫得歸縑素。
漁夫舞
作者：史浩（宋）

濟涉還渠漁父子。生涯只在煙波裡。練靜忽然風又起。贏得底。吹來別浦看桃李。
漁夫舞
作者：史浩（宋）

萬斛黃金迷俯仰。輕舠不礙飛雙槳。光透碧霄千萬丈。真堪賞。恰如鏡里人來往。
漁夫舞
作者：史浩（宋）

已見白魚翻翠荇。任公一擲波千頃。不是六鰲休便領。清晝永。悠揚要在神仙境。
漁夫舞
作者：史浩（宋）

一引修鱗吾事了。棹船歸去歌聲杳。門俯清灣山更好。眠到曉。鳴榔艇子方雲擾。
漁夫舞
作者：史浩（宋）

試倩霜刀登玉縷。銀鱗不忍供盤俎。擲向清波方圉圉。休更取。小槽且聽真珠雨。
漁夫舞
作者：史浩（宋）

莫惜清尊長在手。聖朝化洽民康阜。說與漁家知得否。齊稽首。太平天子無疆壽。
望海潮
作者：史浩（宋）

煙籠香徑，霞舒花砌，東君繡出芳辰。蝶羽弄輕，鸞聲囀巧，嬉嬉舞態歌唇。綸製出嚴宸。曳耀春品服，榮錫緋銀。向此華塗要路，顏色倍精神。珠簾碧甃方新。有蘭堂快目，水榭通津。玉斝蘸清，金虯藹翠，輪蹄盡集簪紳。偕老指雙椿。望武林咫尺，同上青雲。異日重為此會，應羨鳳池人。
望海潮
作者：史浩（宋）

煙濃柳徑，霞蒸花砌，春深特地芳辰。蝶侶鬥狂，鶯雛弄巧，嬉嬉舞態歌唇。西鋪集簪紳。正桂薰蘭玉，天壽松椿。競捧瑤觥瀲灩，來祝縱懷人。當年輟侍嚴宸。有星軺問俗，熊軾臨民。康阜政成，蕃宣治美，歸休燕處申申。行慶紫泥新。起釣璜國老，東海之濱。屈指重開此宴，應已拜平津。
望海潮
作者：史浩（宋）

熊羆嘉夢，風雲享會，磻溪應卜之年。黃菊萃英，紅萸釀馥，安排預賞芳筵。環佩擁神仙。向粉額兩字，金縷紅鮮。最好花裀展處，雙鳳舞翩翩。人人競擘香箋。璨珠璣溢目，祝頌無邊。彭祖一分，莊椿十倍，千秋未足多言。日馭且停鞭。把燕閒歡樂，分付壺天。笑享親朋歲歲，春酒慶團圓。
感皇恩
作者：史浩（宋）

健卒走紅塵，芝封飛到。金縷斜斜印三道。舞鸞翔鳳，猶帶御爐煙嫋。茜衣新象笏，銀章好。對此況當，鶯花繚繞。畫棟翬翬映蓬島。繡簾初卷，共指松椿偕老。浩歌拚爛醉，金尊倒。
感皇恩
作者：史浩（宋）

風雨攬元宵，收燈方了。深院紅蓮尚圍繞。德星同聚，更有祥光臨照。始知真洞府，春長好。應是化工，偏憐衰老。剩把青藜作榮耀。正須沈醉，拚卻玉山頻倒。寄聲更漏子，休催曉。
滿庭芳
作者：史浩（宋）

烘錦花堤，鋪綿柳巷，曉來膏雨初晴。畫堂初建，碧沼映朱楹。最好芙蓉繡褥，交輝敞、孔雀金屏。那堪更，華裾滿坐，和氣動歡聲。冰清。真美行，棠陰善政，槐市高名。今朝消受得，茜服光榮。況是齊眉並壽，誰雲道、樂事難並。相將見，飛鳧過闕，除目下彤庭。
滿庭芳
作者：史浩（宋）

愛日輕融，陰雲初斂，一番雪意闌珊。柳搖金縷，梅綻五腮寒。知是東皇翠葆，飛星漢、來止人間。開新宴，笙歌逗曉，和氣滿城寰。風光，偏舜水，賢侯政美，棠蔭多歡。更圜扉草鞠，木索長閒。休向今朝惜醉，紅妝映、群玉頹山。相將見，宜春帖子，清夜寫金鑾。
滿庭芳
作者：史浩（宋）

微霰疏飄，驕雲輕簇，短檠暗淡籠紗。冷禁蘭帳，清曉忽飛花。已是平蕪步闊，那堪更、折竹如蓑。憑欄處，關心一葉，歸興渺無涯。為瑞，已多少，適從狼子，來自龍沙。賴吾皇神武，薄海為家。盡掃腥風殺氣，依然放、紅日光華。回頭看，山蹊水塢，縞帶不隨車。
滿庭芳
作者：史浩（宋）

鯨海波澄，棠陰日永，正宜坐嘯雍容。歲豐民樂，無訟到庭中。試數循良自古，龔黃外、誰可追蹤。那堪更，恩均髦壽，良會此宵同。璇穹。佔瑞處，熒煌五馬，璀璨群公。盛笙歌落綺，共引髯翁。祗恐芝泥趣召，雙旌展、獵獵飛紅。須知道，君王渴見，名久在屏風。
滿庭芳
作者：史浩（宋）

十載江湖，一朝簪組，寵榮曷稱衰容。聖恩不許，歸臥舊廬中。慨念東山伴侶，煙霞外、久闊仙蹤。今何幸，相逢故里，談笑一尊同。吾州，真幸會，湖邊賀監，海上黃公。勝渭川遺老，絳縣仙翁。縱飲何辭爛醉，臉霞轉、一笑生紅。從今後，婆娑化國，千歲樂皇風。
滿庭芳
作者：史浩（宋）

油幕初開，騂旄前導，暫歸梓里舂容。致身槐揆，功在鼎彝中。自是襟懷絕俗，今猶記、筆硯陳蹤。張高會，君恩厚賜，樂與故人同。把麾，鄞水上，相看青眼，誰復如公。況親陪尊俎，笑接群翁。坐上笙歌屢合，須拚到、曉日酣紅。公今去，恩波四海，桃李盡東風。
滿庭芳
作者：史浩（宋）

玉闕朝回，沙堤煙曉，碧幢光動軍容。虎符熊軾，行指七閩中。假道吾鄉我裡，揮金事、思躡前蹤。傾懷處，螢窗雪案，猶說昔年同。相看，俱老大，襟期道義，不為王公。念兒時聚戲，今已成翁。敢借玉壺美酒，還為壽、金盞翻紅。仍頻祝，中書二紀，寰海振淳風。
滿庭芳
作者：史浩（宋）

復擁旌麾，重歌褥褲，滿城長自春容。搢紳耆舊，歡溢笑談中。盡道邦君愷悌，逍遙遂、湖海遐蹤。今朝會，公真樂善，屈意與人同。恩勤，東道主，揮金漢傅，懷綬朱公。引群仙環拱，欲壽吾翁。春甕初澄盎綠，春衫更、輕染香紅。持杯願，歸登絳闕，花萼醉春風。
滿庭芳
作者：史浩（宋）

鶴冷風亭，鴻迷煙渚，曉來雪意填空。釀成佳瑞，端為兆年豐。況有神媧妙手，調和得、雲彩皆同。樓臺上，鋪瓊綴玉，隨步廣寒宮。天公。開地軸，八紘混一，莫辨堤封。又須教、歸禽狡獸沈蹤。坐見花敷萬木，誰知道、春已輸工。三杯酒，西湖父老，相與話時雍。
慶清朝
作者：史浩（宋）

翠竹莖疏，碧溪流淺，綺窗為爾時開。依稀遠岸，才見一點寒梅。冷定半疑是雪，因風還度暗香來。醉清興，瘦策過橋，黃帽青鞋。繁枝正微雨後，似怨人知晚，淚浥冰腮。殷勤百繞，留連踏遍莓苔。報道玉人睡覺，菱花初試曉妝臺。攜歸去，粉額殢人，比並輕抬。
驀山溪
作者：史浩（宋）

清淡無限，林下逢人少。騎馬踏紅塵，恁區區、何時是了。名場利海，畢竟白頭翁，山簇翠，水拖藍，只個生涯好。君侯灑落，卜築開冰沼。三徑直危樓，遍巖隈、幽花香草。風勾月引，餘事作詩人，詞歌雪，氣凌雲，寒瘦倫郊島。
青玉案
作者：史浩（宋）

玉姬曾向瑤池舞。輕擲霓裳忤王母。從此煙消飛鶴馭。一來人世，有緣相遇，得得為鴛侶。年年此際霞觴舉。彩筆香箋染新句。休餌靈砂奔月去。齊眉不老，直須攜手，同上青冥路。
青玉案
作者：史浩（宋）

湧金斜轉青雲路。溯袞袞、紅塵去。春色勾牽知幾度。月簾風幌，有人應在，唾線餘香處。年來不夢巫山暮。但苦憶、江南斷腸句。一笑匆匆何爾許。客情無奈，夜闌歸去，簌簌紅空雨。
青玉案
作者：史浩（宋）

年來減卻風情大。百樣收心待不作。恰恨仙翁停畫舸。雪中把酒，美人頻為，淺破櫻桃顆。清歌誰許陽春和。悄不放、遙空片雲過。驚落梁塵渾可可。一聲囀處，故園春近，桃李還知麼。
西江月
作者：史浩（宋）

紅蓼千堤挺蕊，蒼梧一葉辭柯。夜闌清露瀉銀河。洗出芙蓉半朵。解帶初開粉面，繞樑還聽珠歌。心期端的在秋波。想得今宵只我。
喜遷鶯
作者：史浩（宋）

鳳闕朱旗展，弄罷五絃，南薰敲竹。雨糝桃蹊，錢浮荷沼，一瞬染成新綠。玉皇香案吏，曾是時、鶴飛江國。對此際，每丹霄效瑞，非煙鬱郁。卜築。陶山曲，風榭月臺，圖畫應難足。綠綺春濃，青蛇星爛，肯便穩棲煙麓。玳筵稱壽，清皓齒、霏霏珠玉。競屈指，看芝封紫檢，鳴騶入谷。
喜遷鶯
作者：史浩（宋）

徵鴻回北。正雪洗燒痕，千巖勻綠。魚縱新漪，梅繁斷岸，春到鑑湖一曲。滿城繡簾珠幌，暖響聒天絲竹。漸向晚，放芙蕖千頃，交輝華燭。賢牧。棠陰靜，康阜政成，褒詔來黃屋。玉筍光寒，紫荷香潤，人道此裝須趣。且出催花銀漏，恣飲寶觥醽醁。嚮明歲，看傳柑歸去，腰橫金粟。
喜遷鶯
作者：史浩（宋）

才過元夕。送宴賞未闌，歡娛無極。且莫收燈，仍休止酒，留取鳳笙龍笛。金馬玉堂學士，當此同開華席。最堪愛，是蘭膏光在，金釭連壁。難覓。交歡處，杯吸百川，雅量皆勍敵。老子衰遲，居然懷感，厚意怎生酬得。況已倦遊客路，一志歸安泉石。但屈指，願諸賢袞繡，聯飛鵬翼。
喜遷鶯
作者：史浩（宋）

譙門殘月。正畫角曉寒，梅花吹徹。瑞日烘雲，和風解凍，青帝乍臨東闕。暖響土牛簫鼓，夾路珠簾高揭。最好是，看彩幡金勝，釵頭雙結。奇絕。開宴處，珠履玳簪，俎豆爭羅列。舞袖翩翻，歌聲縹緲，壓倒柳腰鶯舌。勸我應時納祜，還把金爐香爇。願歲歲，這一卮春酒，長陪佳節。
喜遷鶯
作者：史浩（宋）

雪消春淺。聽爆竹送窮，椒花待旦，繫馬合簪，鳴鴉列炬，幾處玳筵開宴。介我百千眉壽，齊捧玉壺金盞。最奇絕，是小桃新坼，爭妍粉面。女伴。頻告語，守歲通宵，莫放笙歌散。酒暈朝霞，寒欺重翠，卻憶鳳屏香暖。笑拂滿身花影，遙指珠簾深院。待到了，道一聲穩睡，明年相見。
喜遷鶯
作者：史浩（宋）

憑高寓目。愛屹起四窗，雲南雲北。縹緲煙霞，蕭森松竹，多少洞天巖谷。著向十洲三島，入海何妨登陸。要知處，在皇家新賜，西湖一曲。林麓。真勝概，樊榭鹿亭，百卉生幽馥。綠綺春濃，青蛇星爛，隔斷世間塵俗。笑呼羨門儔侶，時引寶觴醽醁。醉和醒，但南山之壽，難忘勤祝。
點絳唇
作者：史浩（宋）

我為勞生，自憐浪跡天涯遍。如今春換。又是孤萍斷。誰信年時，老子情非淺。思量見。畫樓天遠。花倚夕陽院。
點絳唇
作者：史浩（宋）

千里歡謠，使君美政高三輔。沸天簫鼓。笑擁鋒車去。臥轍攀轅，漫擬雙旌住。還知否。禁林深處。已闢金閨路。
點絳唇
作者：史浩（宋）

翠幄園林，火雲方綻南薰起。玉輪天外。夜色涼如水。況有清歌，勸我尊浮蟻。拚沈醉。萬花叢裡。一枕朦朧睡。
點絳唇
作者：史浩（宋）

曾到蟾宮，玉輪乞得長隨手。數聲輕叩。已有鏘瓊玖。最好長清，渾不驚秋候。歌闌後。那回辭酒。笑把遮檀口。
木蘭花慢
作者：史浩（宋）

喜陽和應律，啟佳氣、滿寰瀛。正雪洗疏梅，雲浮淡月，昨夜生明。熊羆信占夢好，當年相閥再蟠英。收拾仙風道韻，萃茲一點臺星。功名。壯歲逢真。主紫橐、耀西清。向玉筍光中，瑤林宴裡，來擁雙旌。青氈家舊物，看長參、鼎鼎樂昇平。春醑休辭介壽，鶴書已播彤廷。
臨江仙
作者：史浩（宋）

袞繡蟬聯三重客，朝回曉日曈曨。綠楊門巷擁花驄。喜承天上語，來作主人公。況值瑤林風露爽，冰輪碾上晴空。桂香和影墮金鍾。莫辭通夕醉，明日是秋中。
臨江仙
作者：史浩（宋）

檻竹敲風初破睡，楚臺夢雨精神。背屏斜映小腰身。山明雙翦水，香滿一釵雲。爐嫋金絲簾窣地，綺窗秋靜無塵。半鉤春筍帶湘筠。蘭亭初寫就，愁殺衛夫人。
臨江仙
作者：史浩（宋）

繡幕羅裙風冉冉，象床氈幄低垂。獸爐香嫋錦屏圍。不貪敧鈿枕，偏愛倚花枝。軟玉紅綃輕暖透，溫溫翠袖扶持。正忺安穩坐移時。雨雲忘峽夢，身境是瑤池。
鷓鴣天
作者：史浩（宋）

畫角梅花曲未終。霜嚴飛落五更風。誰知林外雞三唱，推出紅輪海上峰。官一品，祿千鍾。此時分付荷重瞳。更教賜子云南境，絕勝湖邊九里松。
鷓鴣天
作者：史浩（宋）

我本飄然出岫雲。掛冠歸去岸綸巾。但教名利休韁鎖，心地何時不是春。竹葉美，菊花新。百杯且聽繞樑塵。故鄉父老應相賀，林下方今見一人。
鷓鴣天
作者：史浩（宋）

孔雀雙飛敞畫屏。錦花茵上舞娉婷。紅綃袖暖琉璃滑，金鴨爐香椒桂馨。丹臉渥，秀眉青。平生陰德在遐齡。如今便好添龜鶴，元是南箕一壽星。
鷓鴣天
作者：史浩（宋）

曉日曈曨花露稀。明光已報敞金扉。三千彩仗翔鸞舞，數百銀袍振鷺飛。開雉扇，正垂衣。奏篇初得上彤墀。臚傳繞殿天顏喜，先折東風第一枝。
蝶戀花
作者：史浩（宋）

桂影團團光正滿。更似菱花，齊把勻嬌面。非鏡非蟾君細看。元來卻是吳姬扇。一曲陽春猶未遍。驚落梁塵，不數鶯喉囀。好著紅綃籠玉腕。輕敲引入笙歌院。
寶鼎現
作者：史浩（宋）

霞霄丹闕，瑞靄佳氣，青蔥如綺。才半月、東君雨露，無限韶華生寶砌。漸向晚、放燭龍掀舞，周幣紅蕖紺蕊。況對峙、鰲峰贔屓，不隔蓬萊弱水。聖主有樂昇平意。引芝華、雙輦凝翠。紛萬俗、歌謠弦管，聲混鶯吟喧鳳吹。更漏永、正冰輪掩映，光接康衢萬里。似移下、一天星斗，妝點都城表裡。清警蹕、忽登樓，簇彩仗、錦襦絲履。看柑傳萬顆，恩浹王公近侍。散異卉覆千官醉。競捧瑤觴起。願歲歲、今宵宴賞，春滿山河百二。
最高樓
作者：史浩（宋）

當年尚父，一個便興周。今十倍，更何憂。衝融道貌丹為臉，扶疏漆發黑盈頭。世方知，非熊老，聚吾州。有智略、可從茲日用，有志願、可從茲日酬。天付我，怎教休。瓊漿且共飛千斛，蟠桃應得見三偷。諒吾皇，恢復後，盡封侯。
明月逐人來
作者：史浩（宋）

莫嫌春淺。寒威俱斂。陽和至此時方見。木君敷令，把雪霜掃斷。要集德星勝伴。為有仙翁，正爾名喧蕃漢。眉壽比、聃彭更遠。兼資勳業，已中雙鵰箭。清步槐庭影滿。
踏莎行
作者：史浩（宋）

歌舌鶯嬌，舞腰蜂細。華堂是處皆頤指。四弦獨擅席中春，移船出塞聲能繼。慢拈幽情，輕攏柔思。其中有口傳心事。主人燈火下樓時，偏渠領略深深意。
生查子
作者：史浩（宋）

雙蛟畫鼓催，一水銀蟾滿。見奪錦標回，卻倚花枝看。已擘冷金箋，更酹玻璃碗。歸去詫鄉關，不負平生眼。
江城子
作者：史浩（宋）

片帆初落甬勾東。碧湖空。滿汀風。回首一川，銀浪颭孤篷。且駕兩椽煙雨裡，憑曲檻，浥空濛。閒移拄杖上晴峰。莫匆匆。伴冥鴻。笑指家山，蘋葉藕花中。腳力倦時呼小艇，歸棹穩，月朦朧。
浪淘沙令
作者：史浩（宋）

祝壽祝壽。筵開錦繡。拈起香來玉也似手。拈起盞來金也似酒。祝壽祝壽。命比乾坤久。長壽長壽。松椿自此碧森森底茂。烏兔從他汨轤轤底走。長壽長壽。
瑞鶴仙
作者：史浩（宋）

霽光春未曉。擁絳蠟攢星，霜蹄輕嫋。皇居聳雲杪。靄祥煙瑞氣，青蔥繚繞。金門羽葆。聽臚唱、千官併到。慶三朝、雉扇開時，拜舞仰瞻天表。榮耀。萬方圖籍，四裔明王，贐賝珍寶。椒盤頌好。稱壽斝，祝難老。更傳宣錫坐，鈞天妙樂，聲遏行運縹緲。逗歸來、酒暈生霞，此恩怎報。
水龍吟
作者：史浩（宋）

翠空縹緲虛無，算唯海上蓬瀛好。瓊瑤宮闕，蕊珠臺榭，玲瓏繚繞。弱水沈冥，瑞雲遮隔，幾人曾到。四明中，自有神仙洞府，煙霞裡、知多少。堪笑當年狂客，愛休官、何須入道。婆娑綠髮垂肩，著甚黃冠烏帽。花底金船，月邊玉局，盡能遲老。待丹成九轉，飄然駕鶴，卻遊三島。
水龍吟
作者：史浩（宋）

平湖渺渺煙波，是中只許神仙住。人間空愛，夭桃繁李，雪飛紅雨。誰信壺天，靚妝玉貌，春光容與。似佳人才子，青冥步穩，同攜手、成歡聚。老子時來宴賞，擁笙歌、留連尊俎。烏紗壓倒，香雲簪遍，知他幾度。多謝東君，肯教滿架，長情相處。更須拚痛飲，年年此際，作芳菲主。
永遇樂
作者：史浩（宋）

鄞有壺天，景傳圖畫，聲著海縣。四面攢峰，皆七十二，各在窗中見。祥雲擁蔽，飛泉繚繞，咫尺似天涯遠。如今向、仙家覓得，挈來十洲東畔。虛無縹緲，蓬萊方丈，所喜只居隔岸。羽幰垂珠，瓊車織翠，長是陪嘉宴。豺狼遠跡，風波不作，日月御輪須緩。且銜杯、稱賢樂聖，度茲歲晚。
迎仙客
作者：史浩（宋）

瑞雲繞。四窗好。何須隔水尋蓬島。日常曉。春不老。玉蕊樓臺，果是無塵到。沒智巧。沒華妙。箇中只喜風波少。清尊倒。朱顏笑。回首行人，猶在長安道。
南浦
作者：史浩（宋）

一箭舜弦風，向曉來、輕寒初報麥秀。蝶股歇花須，韶光老，鶯聲倦聞呼友。池塘綠暗，數竿粉節天然瘦。對茲美景，愛清歌妙曲，千鍾芳酒。誰知別是壺中，繚畫閣朱欄，煙谷雲岫。三島十洲東，青霄上，神工幻成巖竇。瑤臺閬苑，翠旌羽葆頻相就。世凡洗斷，教烏兔從今，遲遲飛走。
夜合花
作者：史浩（宋）

三島煙霞，十洲風月，四明古號仙鄉。縈紆雉堞，中涵一片湖光。繞岸異卉奇芳。跨虹橋、隱映垂楊。玉樓珠閣，冰簾捲起，無限紅妝。龍舟兩兩飛揚。見飄翻繡旗，歌雜笙簧。清尊滿泛，休辭飲到斜陽。直須畫蠟熒煌。況夜深、不阻城隍。且拚沈醉，歸途便教，徹曉何妨。
人月圓
作者：史浩（宋）

夕陽影裡東風軟，驕馬趁香車。看花妝鏡，藏春繡幕，百萬人家。夜闌歸去，星繁絳蠟，珠翠鮮華。笙歌不散，疏鍾隱隱，月在梅丫。
人月圓
作者：史浩（宋）

驕雲不向天邊聚，密雪自飛空。佳人纖手，霎時造化，珠走盤中。六街燈市，爭圓鬥小，玉碗頻供。香浮蘭麝，寒消齒頰，粉臉生紅。
粉蝶兒
作者：史浩（宋）

一箭和風，穠燻許多春意。鬧蛾兒、滿城都是。向深閨，爭翦碎、吳綾蜀綺。點妝成，分明是、粉須香翅。玉容似花，全勝故園桃李。最相宜、鬢雲秋水。怎教他，卻去與、莊周同睡。願年年，伴星球、爛遊燈市。
粉蝶兒
作者：史浩（宋）

玉屑輕盈，鮫綃霎時鋪遍。看仙娥、騁些神變。咄嗟間，如撒下、真珠一串。火方然，湯初滾、盡浮鍋面。歌樓酒壚，今宵任伊索喚。那佳人、怎生得見。更添糖，拚折本、供他幾碗。浪兒門，得我這些方便。
教池回
作者：史浩（宋）

雲淡天低，疏雨乍霽，桃溪嫩綠蒙茸。珠簾映畫轂，金勒耀花驄。繞湖上、羅衣隘香風。擘波雙引蛟龍。尋奇處，高標錦段，各騁英雄。縹緲初登彩舫，簫鼓沸，群仙玉佩丁東。夕陽中、拚一飲千鍾。看看見、璧月穿林杪，十洲三島舂容。醉歸去，雙旌搖曳，夾路金籠。
如夢令
作者：史浩（宋）

小院春風不老。鵲碧霓裳縹緲。雪臉間朱顏，各自一般輕妙。忒掉。忒掉。真個一雙兩好。
洞仙歌
作者：史浩（宋）

瓊肌太白，淺著鵝黃罩。金縷檀心更天巧。算同時、雖有似火紅榴，爭比得、淡妝伊家輕妙。興來清賞處，無限真香，可惜生教生閩嶠。這訊息、縱使移向蒸沈，終不似憑欄，披襟一笑。若歸去長安詫標容，單道勝、酴醿水仙風貌。
醉蓬萊
作者：史浩（宋）

紀今辰高會，屈指三朝，更逢重九。珠履瑤簪，聚一天星斗。菊蕊含芳，桂花籠豔，有美容爭秀。袞繡堂中，蓬壺影裡，異香噴獸。況是清朝，太平真主，治享雍熙，眷深耆舊。恩錫兼金，遣星軺東走。咫尺威光，下拜歸美，願我皇眉壽。自此重裁，謝箋千紙，年年回奏。
聲聲慢
作者：史浩（宋）

風收淅瀝，霧隱森羅。群山萬玉嵯峨。禁街車馬，銀盃縞帶相過。胥濤晚來息怒，練光浮、都不揚波。最好處，是漁翁歸去，鼓棹披蓑。況是東堂錫宴，龍墀驟，貂璫宣勸金荷。慶此嘉瑞，明歲黍稌應多。天家預知混一，把瓊瑤、鋪遍山河。這宴飲，罄華戎、同醉泰和。
秋蕊香
作者：史浩（宋）

玉露瀼瀼，秋色似畫，東堂宴席初開。紅萸泛壽斝，紫菊上妝臺。倚欄見、新雁已南來。落霞孤鶩徘徊。最奇處，重陽將近，涼滿襟懷。蕭灑秀眉，華髮丹臉，映雙瞳、的皪如孩。擘香箋、聽麗句新裁。池上三回蟠桃熟，玉纖時捧瓊杯。但願得，年年此會滿蓬萊。
漁家傲
作者：史浩（宋）

春恨不禁聽杜宇。買舟忽覓東鄞路。一笑輕帆同野渡。頻回顧。吳山夜岫俱眉嫵。何事匆匆分袂去。夫君小隱臨煙渚。明夜月華來竹塢。相思處。還應夢屬清江櫓。
花心動
作者：史浩（宋）

遲日輕陰，雨初收，花枝溼紅猶滴。玉鐙繡韉，才得新晴，柳岸往來如織。畫樓幾處珠簾卷，風光遍、神仙瑤席。萃佳景，分明管領，一陂澄碧。忽見波濤噀激。蒼煙際、雙龍起為勍敵。桂楫撥雲，鼉鼓轟雷，競奪錦標千尺。恁時彩艦虹橋畔，舂容引、寶觥霞液。興濃處，笙歌又還竟夕。
水龍吟
作者：史浩（宋）

雪中蓓蕾嫣然，美人莫恨春容少。化工訊息，只須些子，陽和便了。文杏徒繁，牡丹雖貴，敢誇妍妙。看冰肌玉骨，詩家漫道，銀蟾瑩、白駒皎。樓上角聲催曉。是東皇、絲綸新草。青旗蒼輅，欲臨東闕，遣伊先到。排斥風霜，掃除氛霧，直教聞早。算功高調鼎，不如竹外，一枝斜好。
瑞鶴仙
作者：史浩（宋）

是花堪愛惜。謝天教、花信添花顏色。花紅襯花碧。燦朝陽花露，鮫珠頻滴。花光的皪。映花下、□茵百尺。趁花時，手拈花枝，飽嗅此花訊息。常恐，一番花褪，失了花容，怎生尋覓。花神效力。將花貌，盡留得。更移花並植，仙家玉圃，不許花陰過隙。向花前，長把蕉花，為花主席。
喜遷鶯
作者：史浩（宋）

三春正美。是霽景融和，韶華如綺。夾岸香紅，登牆粉白，開遍故園桃李。畫舸繡簾高卷，錦轂朱軒低倚。對此際，向池臺好處，爭傾綠蟻。醉裡。須醒悟，些子芳菲，造物都謾你。一瞬光陰，霎時蜂蝶，還付落花流水。我有大丹九轉，真個長春不死。待得了，把高歌清賞，隨緣而已。
菩薩蠻
作者：史浩（宋）

提壺漫欲尋芳去。桃紅柳綠年年事。唯有列仙翁。清明本在躬。何須從外討。皮裡陽秋好。堪羨箇中人。無時不是春。
南浦
作者：史浩（宋）

天氣正清和，慶西乾、釋迦如來出世。毓質向金盆，祥雲布、層霄九龍噴水。東傳震旦，正令此日人人記。露盤百卉擁金容，香湯爭來拂洗。誰知這個因緣，化眾生令求，塵埃脫離。一點本昭昭，當須向、茲時便知瞥地。何煩費手，自然作個惺惺底。若猶未晤，且管令師僧，八丈十二。
青玉案
作者：史浩（宋）

銀濤漸溢江南路。泛短棹、輕帆去。破塊跳珠知幾度。竹窗新粉，藕池香碧，應在雲深處。蕭蕭鶴髮雖雲暮。曾得神仙悟真句。久視長生親見語。離愁掃盡，更無慵困，怕甚黃梅雨。
花心動
作者：史浩（宋）

槐夏陰濃，筍成竿、紅榴正堪攀折。菖歜碎瓊，角黍堆金，又賞一年佳節。寶觥交勸殷勤願，把玉腕、彩絲雙結。最好是，龍舟競奪，錦標方徹。此意憑誰向說。紛兩岸，遊人強生區別。勝負既分，些個悲歡，過眼盡歸休歇。到頭都是強陽氣，初不悟、本無生滅。見破底，何須更求指訣。
卜算子
作者：史浩（宋）

符籙玉搔頭，艾虎青絲鬢。一曲清歌倒酒蓮，尚有香蒲暈。角簟碧紗廚，揮扇消煩悶。唯有先生心地涼，不怕炎曦近。
永遇樂
作者：史浩（宋）

日永繡工，減卻一線，節臨短至。幸有杯盤，隨分快樂，□得醺醺醉。尋思塵世，寒來暑往，凍極又還熱熾。恰如個、脾家瘧疾，比著略長些子。人生百歲，一年一發，且是不通醫治。兩鬢青絲，皆伊染就，今已星星地。除非爐內，龍盤虎繞，養得大丹神水。卻從他、陰陽自變，卦分泰否。
鵲橋仙
作者：史浩（宋）

金烏玉兔，時當幾望，只是光明相與。天孫河鼓事應同，又啟比、人間男女。精神契合，風雲交際，不在一宵歡聚。乘槎曾得問星津，為我說、因緣如此。
瑞鶴仙
作者：史浩（宋）

霽天風露好。乍暑退西郊，涼生秋早。銀潢炯雲杪。擁香車鵲翅，凌波初到。清歌縹緲。憑危閣、新蟾吐曜。有盈尊美酒，蛛絲鈿合，拜舞競分天巧。堪笑。世間痴絕，不識人中，拙是珍寶。多愁易老。都緣是，不聞道。騁些兒機智，遭他驅使，畢竟辛勤到了。又何如，百事無能，是非較少。
念奴嬌
作者：史浩（宋）

碧天似水，看常娥摩出，一輪寒璧。桂魄扶疏光照耀，塵界都成銀色。永珍森羅，羞明卷彩，黯淡唯今夕。風高露重，井梧溼翠時滴。誰信鶴髮婆娑，鄮峰真隱，對影為三益。虎繞龍盤丹就後，一顆清輝的國。不養銀蟾，不關玉兔，到處無虧蝕。三千行滿，也能飛上璇極。
芰荷香
作者：史浩（宋）

過橫塘。見紅妝翠蓋，柄柄擎香。月娥有意，暮靄收盡銀潢。一輪高掛，且放同、千里清光。秋中氣爽天涼。露凝玉臂，風拂雲裳。老子通宵不忍睡，把青尊小酌，仍更思量。自家活計，幸有無限珍藏。大千世界，靜極後、普現十方。圓明不損毫芒。精神會處，獨坐胡床。
清平樂
作者：史浩（宋）

池臺非霧。縹緲雙溪路。家在江南佳麗處。看取謝公風度。蟠桃酒醞千秋。金焦欲上遲留。笑待錦花裀上，雙鸞舞徹梁州。
清平樂
作者：史浩（宋）

翠蛾雪柳。鬢影春風透。燈火千門輝綺繡。移下一天星斗。剩拚連夜歡遊。金波欲上遲留。且看香梅影底，雙鸞舞徹梁州。
清平樂
作者：史浩（宋）

石頭虎踞。驕虜何能渡。曾是六朝雄勝處。瑞繞碧江雲路。當時霸國多賢。風流只解遺鞭。便好揚舲北伐，舉頭即見長安。
清平樂
作者：史浩（宋）

萬花如繡。淑景燻晴晝。一曲齊稱千歲壽。歡擁兩行紅袖。當年西府橫翔。急流穩上仙鄉。笑閱磻溪日月，行看尚父鷹揚。
清平樂
作者：史浩（宋）

槐庭元老。四海真師表。曲為故人敦久要。隔巷不嫌時到。虛堂已入涼颸。一觥為壽何辭。看即關河恢復，千秋永輔淳熙。
清平樂
作者：史浩（宋）

當年桂籍。同展摩雲翼。位冠洪樞情似昔。肯共一尊瑤席。經綸素韞胸中。籌帷小試成功。已殄黃池小丑，行收沙漠膚功。
清平樂
作者：史浩（宋）

吾皇睿哲。廷有真三傑。同向清時揚茂烈。掩跡皋陶夔契。聯鑣忽訪山樊。涼生花底清尊。太史明朝日奏，臺星皆聚柴門。
清平樂
作者：史浩（宋）

南陽賓友。道舊須尊酒。一曲為公千歲壽。絃索春風纖手。忠謀黼黻明昌。英詞錦繡甘腸。帝所盛推頗牧，人間尤重班揚。
朝中措
作者：史浩（宋）

凍雲著地靜無風。簌蔌墜遙空。無限人間險穢，一時為爾包容。憑高試望，樓臺改觀，山徑迷蹤。唯有碧江千里，依然不住流東。
七娘子
作者：史浩（宋）

東籬壽菊金猶淺。對南山、把酒開新宴。絳闕叢霄，玉書丹篆。坐間俱是神仙伴。童顏綠髮何曾變。喜嬰兒奼女交相戀。寄語詩翁，茱萸重看。明年此會人人健。
惜黃花
作者：史浩（宋）

秋光將老。黃花開早。露浥清曉，金錢萬疊猶小。簪遍碧雲鬟，壓倒烏紗帽。更把來、玉觴同釂。過□添爐鼎，朱顏愈少。壯道骨，長仙風，養成靈寶。今日去登高，謾說龍山好。悄不如、自家蓬島。
浣溪沙
作者：史浩（宋）

翠館銀罌下紫清。內家聞說慶嘉平。柳條萱草眼偏明。小閣數杯成酩酊，醒來不愛佩環聲。為通幽夢到蓬瀛。
臨江仙
作者：史浩（宋）

臘月正當三十夜，幾人到此惺惺。一輪明月本圓明。朗然無掛礙，何用問前程。況有長生真秘□，歲華雖換休驚。但將歌酒樂昇平。塵緣如未了，明日賀新正。
感皇恩
作者：史浩（宋）

結柳送窮文，驅儺嚇鬼。爆火熏天漫兒戲。自家爐鼎，有卻冷清清地。臘月三十日，如何避。且與做些，神仙活計。鉛汞收添結靈水。跳丸日月，一任東生西委。玉顏長向此，迎新歲。
滿庭芳
作者：史浩（宋）

梅萼冰融，柳絲金淺，緒風還報初春。木君青旆，獵獵下蒼旻。親捧虛皇妙旨，將枯朽、鹹與維新。須臾見，芳郊樂圃，生氣遍無垠。青絲，行白玉，一杯介壽，紅浪粼粼。便安排歌舞，蝶翅鶯唇。別有神仙窟宅，乾坤內、充滿氤氳。功成處，花開不老，酒熟鎮甘醇。
撲胡蝶・撲蝴蝶
作者：史浩（宋）

光陰轉指。百歲知能幾。兒時童稚，老來將耄矣。就中些子強壯，又被浮名牽繫。良辰盡成輕棄。此何理。若有惺惺活底，必解自為計。清尊在手，且須拚爛醉。醉鄉不涉風波地。睡到花陰正午，笙歌又還催起。
蝶戀花
作者：史浩（宋）

玉甕新醅翻綠蟻。滴滴真珠，便有香浮鼻。欲把盈尊成雅會。更須尋個無愁地。況是賞心多樂事。美景良辰，又復來相值。料得天家深有意。教人長壽花前醉。
臨江仙
作者：史浩（宋）

自古聖賢皆寂寞，祗教飲者留名。萬花叢裡酒如澠。池臺仍舊貫，歌管有新聲。欲識醉鄉真樂地，全勝方丈蓬瀛。是非榮辱不關情。百杯須痛飲，一枕拚春酲。
粉蝶兒
作者：史浩（宋）

一盞陽和，分明至珍無價。解教人、囉哩哩囉。把胸中，些磊塊，一時熔化。悟從前，恁區區，總成虛假。何妨竟夕，交酬玉觴金斝。更休辭、醉眠花下。待明朝，紅日上，三竿方罷。引笙歌，擁珠璣，笑扶歸馬。
瑞鶴仙
作者：史浩（宋）

瑞煙籠繡幕。正玳席歡燕，觥籌交錯。高情動寥廓。恣清談雄辯，珠璣頻落。鏘鏘妙樂。且贏取、昇平快樂。又何辭、醉玉頹山，是處有人扶著。追念摶風微利，畫餅浮名，久成離索。輸忠素約。沒材具，漫擔閣。悵良辰美景，花前月下，空把歡遊蹉卻。到如今、對酒當歌，怎休領略。
永遇樂
作者：史浩（宋）

桃李繁華，芰荷清淨，景物相繼。霜後橙黃，雪中梅綻，迤邐春還至。尋思天氣，寒暄涼燠，各有一時樂地。如何被、浮名牽役，此歡逐成拋棄。如今醒也，扁舟短棹，更有籃輿胡倚。到處為家，山餚社酒，野老為賓侶。三杯之後，吳歌楚舞，忘卻曳金穿履。雖逢個、清朝貴客，也須共來一醉。
青玉案
作者：史浩（宋）

閒忙兩字無多子。嘆舉世、皆由此。逐利爭名忙者事。廛中得喪，仕中寵辱，無限非和是。誰人解識閒中味。雪月煙雲自能致。世態只如風過耳。三杯兩盞，眼朦朧地，長向花前醉。
滿庭芳
作者：史浩（宋）

和靖重湖，知章一曲，浙江左右為鄰。繡韉彩艦，只許日尋春。正好厭厭夜飲，都寂靜、沒個遊人。夫何故，歡闌興阻，只為隔城闉。堪嘉，唯甬水，迴環雉堞，中峙三神。更樓臺繚岸，花柳迷津。不惜頻添畫燭，更深看、舞上華裀。拚沈醉，從他咿喔，金距報凌晨。
滿庭芳
作者：史浩（宋）

柴作疏籬，茅編小屋，繞堤苦竹黃蘆。老翁蝸處，卻自樂清虛。理釣何妨鉤直，據琴又、不管絃無。逍遙處，都捐世慮，忘我亦忘渠。雨餘。添美景，眉橫山嫵，臉媚花腴。笑凡間粉黛，濃抹輕塗。客至三杯薄酒，欲眠後、一枕蘧蘧。起來見，龜翻鶴舞，卻是壽星圖。
臨江仙
作者：史浩（宋）

曾向泗濱浮玉質，也居十二峰前。飛來蘚發尚如拳，鬱紛因出岫，巧鏤是誰鐫。挈榼憑欄成勝賞，老夫亦自頹然。坐疑靄靄上瑤天。已為蘇旱雨，卻放老龍眠。
好事近
作者：史浩（宋）

敧枕不成眠，得句十分清絕。一夜酸風閣花，醞江天飛雪。曉來的皪看枝頭，老蚌剖明月。帝所待調金鼎，莫教人輕折。
好事近
作者：史浩（宋）

對竹擘吟箋，正是賞梅時節。便把這些清致，作東湖三絕。帝家金鼎待調羹，何似且休折。卻愛玉樓清弄，褪霏霏香雪。
念奴嬌
作者：史浩（宋）

銀潢耿耿，正露零仙掌，塵空天幕。碧玉扶疏□萬朵，偏稱水村山郭。巧醞檀英，密包金粟，只待清秋著。三春桃李，自應束在高閣。好是月窟奇標，東堂幽韻，不管西風惡。獨立盈盈回首笑，白葦丹楓索索。折向冰壺，莫教紗帽，醉裡輕簪卻。濃芳長在，□疑身在雲壑。
念奴嬌
作者：史浩（宋）

枝頭蓓蕾，褪紅綃微露，江南春色。多謝東風吹半朵，來入騷人瑤席。粉臉輕紅，芳心羞吐，別有真訊息。妝臺簾卷，壽陽著意留得。好是雪滿群山，玉纖頻拈，泛清波文鷁。深院相逢人盡道，標格都從天錫。夢蝶徒勞，霜禽休妒，爭奈伊憐惜。高樓誰倚，寄言休為橫笛。
念奴嬌
作者：史浩（宋）

銀塘江上，展鮫綃初見，長天一色。風拭菱花光照眼，誰許紅塵輕積。轉盼馮夷，奔雲起電，兩岸驚濤拍。振空破地，水龍爭噴吟笛。客有步屧江干，胸吞奇觀，寄英詞元白。素壁淋浪翻醉墨，飄灑神仙蹤跡。好待波勻，橫飛小艇，快引香筒碧。煙消月出，不眠拚了通夕。
白苧
作者：史浩（宋）

臘天寒，曉風勁，幽香頻吐。精神綽約，誰羨姑射居處。江南探春獨步。恨無侶。微語。又誰管、雪勢霜威埋妒。且圖少陵東閣作詩苦。擬煩玉纖輕拗、寧相許。惜取。欄干遍倚，月淡黃昏，水邊清淺，不放紅塵染汙。似名畫手丹青，罷施緗素。不隨豔卉，強媚韶光一瞬，飄蕩無據。只恐金門，寶鼎方調，時時來覷。便把枝頭，豆顆朝天去。
浣溪沙
作者：史浩（宋）

一握鉤兒能幾何。弓弓珠蹙杏紅羅。即時分惠謝奴哥。香壓幽蘭蘭尚淺，樣窺初月月仍多。只堪掌上懨瓊波。
浣溪沙
作者：史浩（宋）

珠履三千巧鬥妍。就中弓窄只遷遷。惱伊剗襪轉堪憐。舞罷有香留繡褥，步餘無跡在金蓮。好隨雲雨楚峰前。
浣溪沙
作者：史浩（宋）

溼翠湖山收晚煙。月華如練水如天。興來催上釣魚船。青箬一尊汀草畔，霜筠數曲渚花邊。更於何處覓神仙。
浣溪沙
作者：史浩（宋）

梁武憨痴達摩呆。箇中訊息豈容猜。九年面壁口慵開。雙履卻尋歸路止，一花原不是君栽。這回枉了一遭來。
浣溪沙
作者：史浩（宋）

索得玄珠也是呆。人人有分莫胡猜。頂門一眼鎮長開。路斷玉關無轍跡，雪埋蔥嶺沒根栽。始稱達摩不曾來。
浣溪沙
作者：史浩（宋）

勝概朱楹俯碧湖。蕭蕭風月一塵無。只堪綠蟻滿尊浮。況是小春天正爽，杖藜相與探梅初。半皴枝上未成珠。
浣溪沙
作者：史浩（宋）

遠岫數堆蒼玉髻。平湖千頃碧琉璃。笙歌催我上船時。載月有如浮玉鑑，採蓮還復擁燕脂。更於何處覓瑤池。
武陵春
作者：史浩（宋）

報道東皇初弭節，芳思滿凌晨。爭看釵頭彩勝新。金字寫宜春。四坐行盤堆白玉，纖手自和勻。恰似蟾宮妙麗人。將月出浮雲。
千秋歲
作者：史浩（宋）

吾鄉我裡。偕老真無比。宴席展，歡聲起。蕊宮仙子繞，玉砌萊衣戲。稱賀處，眉心競指朱書字。憶昔西周呂。年紀雖相似。獨自個，誰為侶。如今雙鳳老，堪引同螺醉。彭祖壽，十分方一從頭紀。
新荷葉
作者：史浩（宋）

真隱先生，家居近在東湖。茅屋三椽，自有一種清虛。秫來釀酒，便無後、也解賒沽。只愁客至，不能拚此芳壺。且樂天真，醉鄉里、無限歡娛。時倚花枝，困來著枕蘧蘧。回觀昨夢，徒然使、心剿形癯。始知今日，得閒卻是良圖。
醉蓬萊
作者：史浩（宋）

喜泉通碧甃。秫刈黃雲，釀成芳酎。瑞靄凝香，更陽和鍾秀。曉甕寒光，夜槽清響，聽頷珠頻溜。晝錦堂深，聚星筵啟，一觥為壽。況此神仙，蕊宮儔侶，玉殿英遊，盡皆親舊。贏得開懷，對良辰握手。醉席淋漓笑語，都不問、欲殘更漏。繡幕春風，輕絲美韻，明朝還又。
瑤臺第一層
作者：史浩（宋）

寥廓澄清。人正在、瑤臺第一層。瑞靄深處，蕊宮掩映，金碧觚稜。異花非世種，藹剩馥、紫霧飛騰。有仙駕，過吾廬環堵，少駐雲軿。俄驚。重壺疊巘，頓然瀟灑俗塵清。佩環聲裡，寶觥瀲灩，舞態娉婷。祝言千歲壽，仍更予、五福川增。返蓬瀛。問今朝茲會，昔日誰曾。
如夢令
作者：史浩（宋）

摘索衣裳宮樣。生得臉兒福相。容止忒精神，一似觀音形像。歸向。歸向。見者擎拳合掌。
如夢令
作者：史浩（宋）

粉臉霞生一縷。掩映綠雲秋水。言語更雍容，具足十分嬌美。無比。無比。要比除非鏡裡。
如夢令
作者：史浩（宋）

紅杏白梨肌理。時樣新妝淡佇。真個是觀音，少個楊枝淨水。歡喜。歡喜。盡此一鍾醇美。
如夢令
作者：史浩（宋）

羅襪半鉤新月。更把鳳鞋珠結。步步著金蓮，行得輕輕瞥瞥。難說。難說。真是世間奇絕。
如夢令
作者：史浩（宋）

試把珠簾低卷。宛見梅妝粉面。綠繞更紅圍，齊捧瑤卮來勸。堪羨。堪羨。此是神仙閬苑。
如夢令
作者：史浩（宋）

一笑尊前相語。莫遣良辰虛度。飲興正濃時，兔碗聊分春露。留住。留住。催辦後筵歌舞。
南歌子
作者：史浩（宋）

藻澗蟾光動，松風蟹眼鳴。濃燻沈麝入金瓶。瀉出溫溫一盞、滌煩膺。爽繼雲龍餅，香無芝術名。主人襟韻有餘清。不向今宵忘了、淡交情。
畫堂春
作者：史浩（宋）

小槽春釀香紅。良辰飛蓋相從。主人著意在金鐘。茗碗作先容。欲到醉鄉深處，應須仗、兩腋香風。獻酬高興渺無窮。歸騎莫匆匆。
杏花天
作者：史浩（宋）

夢魂飛過屏山曲。見依舊、如花似玉。天寒翠袖依修竹。兩點春山斗綠。披衣起、閒愁萬斛。正月澹、梅花照屋。重溫繡被薰清馥。不管明燒畫燭。
臨江仙
作者：史浩（宋）

憶昔來時雙髻小，如今雲鬢堆鴉。綠窗冉冉度年華。秋波嬌殢酒，春筍慣分茶。居士近來心緒懶，不堪老眼看花。畫堂明月隔天涯。春風吹柳絮，知是落誰家。
臨江仙
作者：史浩（宋）

試憑闌干春欲暮，桃花點點胭脂。故山凝望水雲迷。數堆蒼玉髻，千頃碧琉璃。我本清都閒散客，蓬萊未是幽奇。明朝歸去鶴齊飛。三山乘縹緲，海運到天池。
憶王孫
作者：仲並（宋）

庭梧葉密未驚秋。風雨瀟瀟特地愁。愁緒如絲無盡頭。思悠悠。悵望王孫空倚樓。
點絳唇
作者：仲並（宋）

秀出群兒，柳眉濯濯春庭院。不親歌扇。弄筆勤書篆。翁已無能，老退慚赬面。欣同宴。坐來喜見。痛飲驚無算。
浣溪沙
作者：仲並（宋）

舉案家風未肯低。清心端自秀深閨。芝蘭玉樹寧馨兒。早歲安禪靈照女，靜中經卷手常攜。聲名要與斷機齊。
浣溪沙
作者：仲並（宋）

雅稱詩人美孟都。清新幽韻比來無。新來學得繡工夫。經卷但知從阿母，醉來翁已要人扶。尚能把盞勸屠蘇。
浣溪沙
作者：仲並（宋）

說似當年老季倫。君家雖富客常貧。何曾一笑任吾真。酒滿罷留天下士，詞新空賦坐中春。誰能絕筆更書麟。
菩薩蠻
作者：仲並（宋）

宛如姑射人冰雪。知公不負佳風月。莫放漏聲殘。清風生坐間。賞春心未足。翦盡尊前燭。此樂自難忘。一觴還一觴。
好事近
作者：仲並（宋）

二陸起雲間，千載風流人物。未似一門三鳳，向層霄聯翼。貞元朝士苦無多，公今未華髮。重向紫宸朝路，立鵷鸞前列。
好事近
作者：仲並（宋）

今古滿胸中，韜略一時人傑。高臥溪山好處，遲十年齋鉞。朱轓休傍武陵溪，梅花記曾別。早晚殿前歸侍，總周廬千列。
好事近
作者：仲並（宋）

淮上五分符，名在圖書東壁。坐對書成多暇，寫青箱千帙。一杯先為祝東風，丹詔來朝夕。何處稱公揮翰，定北扉西掖。
好事近
作者：仲並（宋）

閥閱盛中州，冠冕共推華族。耐久松筠交契，更襟懷金玉。諸儒皆自愧盧前，小試暫符竹。行看世官入踐，繼西樞前躅。
好事近
作者：仲並（宋）

分手又三秋，猶記花時歌別。每念征帆歸晚，誤五湖風月。清江休望使君來，指日趨天闕。婿玉翁冰相映，看紫薇花發。
好事近
作者：仲並（宋）

襟韻絕纖塵，炯炯夜光明月。合是紫荷持橐，侍丹墀清切。暗香疏影想公家，人與梅超絕。酒罷帝城早去，佔百花先發。
好事近
作者：仲並（宋）

今雨幾人來，冰霰更凝寒色。門外車多長者，頓光生蓬蓽。繽紛飛雪更初梅，特特為留客。惟恨坐無華饌，只平時真率。
憶秦娥
作者：仲並（宋）

隈巖側。怪生小院香來別。香來別。嫩黃細細，商量齊發。佳人斂笑貪先折。重新為翦斜斜葉。斜斜葉。釵頭常帶，一秋風月。
畫堂春
作者：仲並（宋）

春波淺碧漲方池。池臺深鎖煙霏。緩歌爭勝早鶯啼。客忍輕歸。合坐香凝宿霧，墊巾梅插寒枝。漸西蟾影漾餘輝。醉倒誰知。
大聖樂令・玉團兒
作者：仲並（宋）

豆蔻梢頭春正早。斂修眉、未經重掃。湖山清遠，幾年牢落，風韻初好。慢綰垂螺最嬌小。是誰家、舞腰嫋嫋。而今莫謂，春歸等閒，分付芳草。
浪淘沙
作者：仲並（宋）

趁拍舞初筵。柳嫋春煙。街頭桃李莫爭妍。家本鳳樓高處住，錦瑟華年。不用抹繁弦。歌韻天然。天教獨立百花前。但願人如天上月，三五團圓。
浪淘沙
作者：仲並（宋）

傾國與傾城。嫋嫋盈盈。歌喉巧作斷腸聲。看盡風光花不語，卻是多情。家近董雙成。三妙齊名。誰教蜂蝶漫經營。留取無雙風味在，真是瓊英。
浪淘沙
作者：仲並（宋）

草聖與詩餘。清韻誰如。生綃團扇倩誰書。月湛素華天似水，深院涼初。人散晚鐘疏。後約還虛。良宵忍放枕鸞孤。要得相逢除是夢，有夢來無。
鷓鴣天
作者：仲並（宋）

小泊橫塘日欲斜。一枝猶有未殘花。幾年燕子無訊息，今日飛來王謝家。歌水調，韻琵琶。聲聲都是怨年華。釵頭杏子今如許，翦燭裁詩莫問他。
鷓鴣天
作者：仲並（宋）

間世麒麟降自天。光輝列宿燦初躔。他年身致夔龍列，少日心存翰墨邊。簪彩筆，照金蓮。詞華當使思如泉。未論聳壑昂霄事，且與衰翁慰暮年。
驀山溪
作者：仲並（宋）

冰清玉映，自是閨房秀。十里卷朱簾，好紫陌、家家未有。天然情素，高壓一城春，花豔麗，月精神，梅韻腰枝瘦。曲屏虛幌，枉著鴛鴦繡。不是不相逢，淚空滴、年年別袖。從他蘭菊，秋露與春風，終不似，玉人人，一片心長久。
水調歌頭
作者：仲並（宋）

華棟一何麗，移下小壺天。幾多曲房新戶，縹緲似當年。曾是使君風度，元有胸中丘壑，六月竹風寒。一洗箏笛耳，歌舞粲筵間。坐中客，醒復醉，聽無眠。已迴歸夢，猶復嫋嫋記清圓。尚想飲中仙子，來處餘香飄坐，勝韻此雙全。為寄月華語，難與並蟬娟。
芰荷香
作者：仲並（宋）

醉凝眸。正行雲遮斷，澄練江頭。皓月今宵何處，不管中秋。朱闌倚遍，又微雨、催下危樓。秋風空響更籌。不將好夢，吹過南州。浮遠軒窗異日到，山空雲淨，江遠天浮。別去客懷，無賴準擬開愁。冰輪好在，解隨我、天際歸舟。何須舞袂歌喉。一觴一詠，談笑風流。
八聲甘州
作者：仲並（宋）

正西山、雨過弄晴景，竹屋貫斜暉。問誰將千斛，霏瑛落屑，吹上花枝。風外青鞋未熟，鼻觀已先知。擾損江南客，詩面難肥。兩句林邊傾蓋，笑化工開落，尤甚兒嬉。嘆額黃人去，還是隔年期。渺飛魂、憑誰招取，賴故人、瀋水煮花瓷。猶堪待，嶺梅開後，一戰雄雌。
念奴嬌
作者：仲並（宋）

灰飛嶰竹。慶群陰消盡，新陽來複。雲物呈祥連瑞靄，煙氣紛紛馥馥。紫陌香衢，朱簷影裡，羅綺花成簇。嶺梅驚暖，數枝爭綻寒玉。有人嫋嫋盈盈，今朝特地，為我新妝束。嬌倚銀床添繡線，長喜修眉舒綠。不道多情，錦屏羅幌，難得歡生足。誰知今夜，玉壺銀漏催促。
念奴嬌
作者：仲並（宋）

江南春早，尚餘寒門巷，楊花飄逐。一色初梅開盡也，不數芳園紅綠。珍重騷人，幽懷分寄，高韻歌黃竹。六花羞避，滿箋凌亂瓊玉。應念有客長安，履穿東郭，無與憐窮獨。鼓棹前溪非興盡，寒怯水棲巖宿。咫尺君家，瑤田無徑，冰柱排銀屋。甕頭春到，喚回晚夢清熟。
念奴嬌
作者：仲並（宋）

金滕事業。慶丹青千載，勳在王室。聖主英明平萬國，天產非常人物。嶽瀆分靈，熊羆符夢，五百年方出。致君堯舜，要須純用經術。須信鳳閣仙人，風流文采，藹家聲如昔。獻納司存持禁橐，合曆三臺清秩。倦宿承明，乞麾臨郡，暫輟金閨直。五雲深處，一星今在南極。
瑞鶴仙
作者：仲並（宋）

試六花院落。正柳綿飄墜，因風無著。吳王舊城郭。記烏衣門巷，小橋簾幕。他州寥索。漫等閒、桃英杏萼。認幽香來處，群芳盡掩，蕙心先覺。行樂。燕雛鶯友，浪語狂歌，休休莫莫。蘭房繡幄。添新恨，念前約。殢十分芳景，十分春意，休惜十分共酌。任十分、吹老寒梅，戌樓畫角。
水調歌頭
作者：仲並（宋）

靜練平千頃，華棟俯中流。凌晨畫戟，來看宿雨斷虹收。八九胸中雲夢，三千筆端風月，無處快凝眸。笑詠一堂上，揮麈氣橫秋。俯危闌，紅日下，暮雲稠。無窮偉觀，祗應天意為君謀。容我時醒時醉，獨泛微煙微雨，浩蕩逐輕鷗。不羨岳陽勝，丹碧聳層樓。
念奴嬌
作者：仲並（宋）

練江風靜，臥冰奩百尺，朱闌飛入。江遠浮天天在水，水滿半天雲溼。白鳥明邊，青山斷處，眼冷江頭立。月明潮上，葦間漁唱聲急。幾度吹老蘋花，野香無數，欲寄應難及。天借詩人供醉眼，尊俎一時收拾。竹裡行廚，花間步障，風雨生呼吸。酒闌歌罷，釣船先具蓑笠。
畫堂春
作者：仲並（宋）

溪邊風物已春分。畫堂煙雨黃昏。水沈一縷嫋爐薰。盡醉芳尊。舞袖飄搖迴雪，歌喉宛轉留雲。人間能得幾回聞。丞相休嗔。
浣溪沙
作者：仲並（宋）

清遠湖山佳麗人。柳邊花下復清晨。向前猶有幾多春。祓禊鞦韆時節近，管絃歌舞一回新。未嗔狂客汙車茵。